Národná rada slovenskej republiky
III. volebné obdobie

69

návrh  Vlády  

na skrátené legislatívne konanie o vládnom návrhu zákona, ktorým sa mení a dopĺňa zákon Národnej rady  Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov

Pri prerokúvaní východísk štátneho rozpočtu na rok 2003 bola konštatovaná potreba znížiť v záujme nezvyšovania štátneho deficitu tie výdavky, ktoré nemajú dopad na zásadné sociálne a ekonomické záujmy. Vláda Slovenskej republiky preto navrhla systémové nástroje  za účelom znížiť tieto výdavky aj v oblasti legislatívy tak, že odporučila odstránenie tých ustanovení prijatých právnych predpisov, ktoré zakladajú čerpanie finančných prostriedkov zo štátneho rozpočtu, t. j. zákon Národnej rady  Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov. 

Vláda Slovenskej republiky na zasadnutí dňa 23. októbra 2002  v  uznesení č. 1144 k zmenám legislatívnych noriem podmieňujúcich návrh štátneho rozpočtu na rok 2003 schválila úlohu č. A.7, v ktorej má Ministerstvo zdravotníctva Slovenskej republiky povinnosť  eliminovať rast verejných výdavkov a obmedziť výdavky zo štátneho rozpočtu a iných zdrojov na krytie záväzkov zrušenej zdravotnej poisťovne novelou zákona Národnej rady  Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov

Súčasná právna úprava umožňuje, aby preukázané a schválenou účtovnou závierkou potvrdené záväzky zrušenej zdravotnej poisťovne za poskytnutú zdravotnú starostlivosť voči zdravotníckym zariadeniam a ďalším zariadeniam v zdravotníctve sa uhrádzali okrem zdrojov získaných z vymožených pohľadávok zrušenej zdravotnej poisťovne, aj zo zdrojov štátneho rozpočtu a z iných účelovo určených zdrojov.

Predložený návrh zákona, ktorým sa mení a dopĺňa zákon Národnej rady  Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov vylučuje možnosť úhrady záväzkov zrušenej zdravotnej poisťovne za poskytnutú zdravotnú starostlivosť voči zdravotníckym zariadeniam a ďalším zariadeniam v zdravotníctve zo zdrojov štátneho rozpočtu a z iných účelovo určených zdrojov.

Návrh na skrátené legislatívne konanie bol schválený vo vlády Slovenskej republiky dňa 30. októbra 2002.

V súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa mení a dopĺňa zákon Národnej rady  Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov z dôvodu nedostatku finančných prostriedkov na krytie výdavkov štátu. 
Aplikácia prijatého zákona v praxi je podmienená zabezpečením príslušného objemu finančných prostriedkov v štátnom rozpočte na rok 2003, pričom takéto krytie nie je možné bez výrazného zvýšenia deficitu štátneho rozpočtu, čím by vznikli štátu značné hospodárske škody.